*Ha egyszerűen csak hagyjuk őt, mindenki hisz majd benne, aztán jönnek a rómaiak, és elveszik tőlünk a helyet is, a népet is.” (Jn 11,48)*

*„Ha egyszerűen csak hagyjuk őt,”* azaz ha nem vesszük a kezünkbe az irányítást. Sokan ma sem tudják egyszerűen csak hagyni Őt munkálkodni. Ma is visszatérő kívánság: én akarok irányítani. Pedig az irányítást Jézusra kell bízni és nekem együtt dolgozni Vele. A félelem alapja (ahogy a versben is olvassuk) hogy emiatt valamit elveszítünk. Az Igeversben szereplők a pozíciójukat, hatalmukat féltették.

A mai ember talán az önállóságát, a szokásait, az értékrendjét félti? Vagy valami mást. Csakhogy mindez Isten ajándéka, egyszerűen fogalmazva: az Ő végtelen kegyemének, irgalmának következménye. Amit Ő ad, azt Ő ismeri a legjobban és Ő tudja a legtöbbet „kihozni” belőle. Engedd, hogy Ő irányítson és döbbenetesen mozgalmas, megelégedett lesz az életed. Nem a hiányt fogod érezni! Próbáld csak meg! *Vadon Gyula*